Per-Ove Sletvik hadde nettopp våknet opp fra operasjon på sykehuset, da kirurgen kom med sjokkmeldingen.

Norsk pasientskadeerstatning (NPE) varsler nå Helse-og omsorgsdepartementet om omfattende somling fra norske sykehus i erstatningssaker. I over 30 saker har sykehus over hele landet unnlatt å svare i erstatningssaker mens de feilbehandlede pasienter bare må vente.

I Bergen har Per-Ove Sletvik ventet i nesten to år på at sykehuset skriver en erklæring så han kan få erstatningen han har krav på.

– Formidabel skade

Sletvik var kjøkkensjef på en skole, men smerter etter prolaps i ryggen gjorde det vanskelig å jobbe. I juni 2010 ble han operert på Ulriksdal sykehus. Det gikk fryktelig galt.

– Da jeg våknet, kom legen som hadde operert meg inn. Han sto der alvorlig og sa «Beklager, det har skjedd en formidabel skade på deg».

I forbindelse med operasjonen ble noen nerver til beina slitt av. Resultatet er at beina ikke lenger kan bære Sletvik og han er i dag avhengig av rullestol.

– Jeg fikk vel med en gang beskjed om at dette så ut som at det var ikke-reversibelt. At det var ikke noe å gjøre, forteller Sletvik til TV 2 Nyhetene.

Somler med dokumenter

Han har sendt klage til Norsk pasientskadeerstatning, men sykehuset har ikke sendt inn sine dokumenter. Dermed må Sletvik vente på en uttalelse fra sykehuset på medisinsk invaliditet.

Både Sletvik og NPE har purret på sykehuset, men nesten to år etter operasjonen mangler fortsatt erklæringen som kan avslutte saken og føre til at erstatning utbetales.

– Du blir jo litt oppgitt. Pengene betyr ingenting, jeg får jo ikke helsen tilbake. Men pengene gjør at jeg kan kjøpe meg frihet og få det litt enklere i hverdagen. Jeg kan få råd til å gjøre endringer i både hus og andre ting.

Økende problem

Saken hans er ikke enestående. NPE har over 30 saker der sykehusene somler med å svare i erstatningssaker.

– Dette er et av flere eksempler der vi venter på viktig informasjon fra sykehuset som vi trenger for å sluttføre sakene, sier kommunikasjonssjef Øydis Ulrikke Castberg i NPE.

For problemer med sommel i erstatningssaker er økende, mener NPE. Allerede i februar i år fortalte TV 2 om Odd Johansen på Vormsund som ventet to år på å få svar fra sykehuset etter feilbehandling. Først da han døde kom svaret og pengene.

Les også: Skadet under operasjon, fikk ikke erstatning før han døde

– Pasientene opplever denne ventetiden som tung og vi i NPE opplever det som unødvendig. Her har vi saker på vent, men mangler viktig informasjon for å sluttføre saken, sier Castberg.

Nå har NPE bestemt seg for å varsle myndighetene om praksisen.

– Det har nå gått ut et brev til alle sykehuseierne i Norge hvor vi presiserer at det er viktig at vi får nødvendig informasjon i saken slik at vi kan utbetale erstatningen og slik at pasientene kan gå videre i livet sitt.

Minst ett år

Overlege Sjur Bråthen ved Ulriksdal sykehus skjønner at ventetiden kan oppleves urimelig lang, men skriver i en epost til TV 2 at det tar minst ett år å fastlegge skadeomfanget etter skader ved ryggoperasjoner.

I Bergen er Per-Ove Sletvik lei av å vente.

– Saken er jo klar, så hvem som må ut med disse pengene er jo revnende likegyldig. Det er i hvertfall noen som må gjøre sitt for at dette skal gå videre, og i dette tilfellet er det jo sykehuset, avslutter han.